ผู้ว่าฯ “นนทบุรี” ประกาศเพิ่มเขต “อุทกภัย” เทศบาล-อบต. เร่งช่วยเหลือ
ผู้ว่าฯ “นนทบุรี” ประกาศฉบับที่ 2 เพิ่มเขต “อุทกภัย” 4 เทศบาล และ 2 องค์การบริหารส่วนตำบล เป็นเขตพื้นที่ประสบสาธารณภัย หรือเขตการให้ความช่วยเหลือผู้ประสบภัยพิบัติกรณีฉุกเฉิน ขณะนี้เจ้าหน้าที่เร่งทำการช่วยเหลือฉุกเฉินทันที 
ผู้ว่าฯ “นนทบุรี” ประกาศฉบับที่ 2 เพิ่มเขต “อุทกภัย” 4 เทศบาล และ 2 องค์การบริหารส่วนตำบล เป็นเขตพื้นที่ประสบสาธารณภัย หรือเขตการให้ความช่วยเหลือผู้ประสบภัยพิบัติกรณีฉุกเฉิน ขณะนี้เจ้าหน้าที่เร่งทำการช่วยเหลือฉุกเฉินทันที
9 ต.ค. 2565

นายสุธี ทองแย้ม ผู้ว่าราชการจังหวัดนนทบุรี ลงนามประกาศคำสั่งฉบับที่ 2 เรื่องเขตพื้นที่ประสบสาธารณภัยเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) ในพื้นที่ อ.เมืองนนทบุรี อันเนื่องสาเหตุมาจากพายุ “โนรู” ประกอบกับภาวะฝนตกหนัก และฝนตกสะสมต่อเนื่อง ส่งผลให้มีน้ำไหลหลากผ่านเขื่อนเจ้าพระยาเพิ่มมากขึ้น ระดับน้ำท้ายเขื่อนเพิ่มสูงขึ้นประมาณ 0.30-0.60 เมตร
โดยทำให้เกิดน้ำเอ่อล้นตลิ่งในพื้นที่อำเภอเมืองนนทบุรี ตั้งแต่เมื่อวันที่ 3 ต.ค.65 เวลา 17:00 น. ซึ่งภัยดังกล่าวเป็นสาธารณภัย ภัยพิบัติกรณีฉุกเฉินก่อให้เกิดความเสียหายต่อชีวิต ร่างกาย ทรัพย์สิน บ้านเรือน พื้นที่การเกษตร สิ่งสาธารณประโยชน์ และความเป็นอยู่ของประชาชน เพื่อประโยชน์ในการจัดการสาธารณภัยให้เป็นไปตามแผนการป้องกันและบรรเทาสาธารณภัยแห่งชาติ และการให้ความช่วยเหลือผู้ประสบภัยพิบัติกรณีฉุกเฉินเร่งด่วน
ดังนั้น อาศัยอำนาจตามความ ข้อ 20 วรรคสาม ของระเบียบกระทรวงการคลังว่าด้วยเงินทดลองราชการเพื่อช่วยเหลือผู้ประสบภัยพิบัติกรณีฉุกเฉินปี 62 ประกอบกับแผนการป้องกันและบรรเทาสาธารณภัยแห่งชาติ ผู้ว่าราชการจังหวัดในฐานะผู้อำนวยการจังหวัด จึงประกาศให้ในพื้นที่ดังต่อไปนี้
1.เทศบาลนครนนทบุรี ได้แก่ ชุมชนหมู่ 9 พิบูลสงคราม 1 เขตตำบลสวนใหญ่, ชุมชนวัดพลับพลา-วัดเขมาภิตารามเขตตำบลสวนใหญ่, ชุมชนกลาโหม-คลองบุนนาค เขตตำบลสวนใหญ่, ชุมชนบ่อนไก่-สามหลวง เขตตำบลสวนใหญ่, ชุมชนวัดนครอินทร์ เขตตำบลสวนใหญ่, ชุมชนชอยแสงเทียน เขตตำบลสวนใหญ่, ชุมชนวัดบางขวาง เขตตำบลสวนใหญ่, ชุมชนศาลเจ้าตลาดขวัญ เขตตำบลสวนใหญ่, ชุมชนหลังโรงพยาบาลพระนั่งเกล้า เขตตำบลบางกระสอ, ชุมชนวัดแจ้งศิริสัมพันธ์ เขตตำบลบางกระสอ, ชุมชนวัดน้อยนอก เขตตำบลบางกระสอ, ชุมชนหมู่ที่ 3 บางกระสอ เขตตำบลบางกระสอ, ชุมชนวัดแคนอก เขตตำบลบางกระสอ, ชุมชนวัดตำหนักใต้ เขตตำบลท่าทราย และชุมชนหมู่ 3 ท่าทราย เขตตำบลท่าทราย
2.เทศบาลเมืองไทรม้า ได้แก่ หมู่ที่ 1 – 6 ตำบลไทรม้า
3.เทศบาลเมืองบางกร่าง ได้แก่ ชุมชนหมู่ที่ 2 – 10 เขตตำบลบางกร่าง
4.เทศบาลเมืองบางศรีเมือง ได้แก่ ชุมชนท่าน้ำนนท์ฝั่งบางศรีเมือง ตำบลบางศรีเมือง, ชุมชนวัดสลักใต้ ตำบลบางศรีเมืองชุมชนศาลเจ้าพ่อหลักเมือง ตำบลบางศรีเมือง, ชุมชนวัดเฉลิมพระเกียรติ ตำบลบางศรีเมือง, ชุมชนวัดเฉลิมพระเกียรติ 2 ตำบลบางศรีเมือง, ชุมชนวัดเฉลิมพระเกียรติ 3 ตำบลบางศรีเมือง, ชุมชนวัดพุฒิปรางค์ปราโมทย์ ตำบลบางศรีเมือง, ชุมชนวัดบางศรีเมือง ตำบลบางศรีเมือง, ชุมชนวัดบางศรีเมือง 2 ตำบลบางศรีเมือง, ชุมชนวัดป่าเรไร ตำบลบางศรีเมือง, ชุมชนวัดป่าเรไร 2 ตำบลบางศรีเมือง, ชุมชนบ้านสวนริมคลองบางกอกน้อย ตำบลบางกร่าง, ชุมชนหลวงพ่อแดงริมคลองบางกอกน้อย ตำบลบางกร่าง, ชุมชนปิ่นทองริมคลองบางกร่าง ตำบลบางกร่าง, ชุมชนวัดโตนด ตำบลบางกร่าง, ชุมชนบ้านสวนนนท์ ตำบลบางกร่าง
5.องค์การบริหารส่วนตำบลบางไผ่ ได้แก่ หมู่ที่ 1, 2, 4, และ 5 ตำบลบางไผ่
6.องค์การบริหารส่วนตำบลบางรักน้อย ได้แก่ หมู่ที่ 2-6 ตำบลบางรักน้อย
ทั้งนี้ เป็นเขตพื้นที่ประสบสาธารณภัย หรือเขตการให้ความช่วยเหลือผู้ประสบภัยพิบัติกรณีฉุกเฉิน เพื่อให้ส่วนราชการ หน่วยงาน องค์กรปกครองส่วนท้องถิ่น และภาคเอกชนที่เกี่ยวข้องเข้าดำเนินการตามอำนาจหน้าที่ในเขตพื้นที่ประสบภัยดังกล่าว ตามพ.ร.บ.ป้องกันและบรรเทาสาธารณภัยปี 50 แผนการป้องกันและบรรเทาสาธารณภัยแห่งชาติ แผนการป้องกันและบรรเทาสาธารณภัยจังหวัด และแผนอื่นที่เกี่ยวข้อง ตลอดจนกฎหมาย ระเบียบ คำสั่ง ประกาศ และมติคณะรัฐมนตรีที่เกี่ยวข้องโดยเร็ว และดำเนินการช่วยเหลือผู้ประสบภัยพิบัติตามหลักเกณฑ์และวิธีการที่กระทรวงการคลังกำหนด ทั้งนี้ ต้องไม่เกิน 3 เดือน นับแต่วันที่เกิดภัย ประกาศวันที่ 7 ต.ค.65